Vloedwaarskuwings met reën wat voortduur‘n Oorstroomde pad in Centurion. Foto: Twitter Moontlike oorstromings word Maandag in Gauteng, asook dele van Noordwes, die Vrystaat en Mpumalanga verwag. Volgens die Suid-Afrikaanse Weerdiens word oorstromings oor die hele Gauteng, die oostelike dele van Noordwes, die noordooste van die Vrystaat en die westelike hoëveld van Mpumalanga verwag. Oorstromings van laagwaterbrûe kom reeds op plekke in Pretoria en Johannesburg voor. Erge donderstorms word ook oor die ekstreme oostelike dele van die Noord-Kaap en westelike dele van die Vrystaat verwag. Die owerhede het motoriste intussen gemaan om waaksaam te wees. Talle slaggate het reeds op paaie gevorm en kan moeilik wees om te identifiseer indien dit vol reënwater is. Motoriste word ook gemaan om ŉ veilige volgafstand te hou en spoedgrense na te kom. Gemeenskappe wat in laagliggende gebiede woon, word ook aangeraai om waaksaam te wees. Motoriste en mense word verder gewaarsku om nie oorstroomde paaie of brûe te probeer oorsteek nie. In Pretoria word ŉ minimum van 17 ˚C en ŉ maksimum temperatuur van 19 ˚C vandag voorspel met wydverspreide reën wat sal voorkom. Vir Johannesburg word ŉ maksimum temperatuur van 18 ˚C voorspel. In Kaapstad word ŉ sonnige dag met ŉ maksimum temperatuur van 29 ˚C verwag. In Bloemfontein word verspreide donderbuie voorspel met ŉ maksimum temperatuur van 30 ˚C. In Richardsbaai sal dit bewolk wees met reën wat voorspel word. Die maksimum temperatuur is 23 ˚C. In Oos-Londen word ŉ maksimum temperatuur van 21 ˚C voorspel met reën wat verwag word. In Kimberley sal dit gedeeltelik bewolk wees met die moontlikheid van reën en ŉ maksimum temperatuur van 31 ˚C. In Polokwane word reën voorspel met ŉ maksimum temperatuur van 18 ˚C. In Rustenburg sal die kwik tot 22 ˚C styg met reën wat voorspel word. In Nelspruit word daar ook reën en ŉ maksimum temperatuur van 17 ˚C voorspel. In Durban is daar ook die moontlikheid van reën met ŉ maksimum temperatuur van 22 ˚C wat voorspel word. In Port Elizabeth sal dit gedeeltelik bewolk wees met die moontlikheid van reën. ŉ Maksimum temperatuur van 23 ˚C word voorspel.